text: &lt;poem&gt;
  Danmarks have - Morgensang
  Nu hænger højt over Danmarks have
  som klokker skjult i det skære gry
  de klingre lærker, og lifligt kimer
  det årle kor under gylden sky.
  Med sang velsigner det dagens timer,
  at de må skride med sang på ny.
  Nu tindrer duggen i Danmarks have
  som diamanter på blomsterbryst
  som glædeståre på grønne blade,
  der glimter fro af livsalig lyst.
  Guds sol gør morgenens øjne glade,
  og smilet stråler fra kyst til kyst.
  Og du som bærer i Danmarks have
  din mismods byrde med bøjet ryg,
  bad dig i morgenens klare vande,
  når mosekonen har endt sit bryg.
  Dens skønne renhed befrier din pande,
  med sang den signer dig karsk og tryg.
  &lt;/poem&gt;